**Miguel Loureiro Ameijenda**, nado en Cerceda o 21 de novembro de 1996, é un futbolista galego que xoga como lateral dereito no Lugo, da Segunda División.

Traxectoria
-----------

Nado en Cerceda, formouse como futbolista nas Escolas de Fútbol Luís Calvo Sanz do Bergantiños. En 2008 fichouno o Deportivo da Coruña para a súa canteira, pero só puido competir uns meses, ata que unha lesión o afastou dos terreos de xogo durante tres anos. De regreso en Carballo, xogou co equipo xuvenil do Bergantiños na Liga Galega, e o 24 de agosto de 2013, con só 16 anos, debutou co primeiro equipo na Preferente, saíndo de titular nunha vitoria por 2-1 sobre o Atlético de Riveira na Fieiteira Marcou o seu primeiro gol o 1 de decembro, contra o Dumbría.

As súas actuacións espertaron o interese de varios equipos, entre eles o Celta de Vigo, que o incorporou para a súa canteira en xullo de 2014. Xogou no equipo xuvenil celeste, co que foi campión da División de Honra. 

En agosto do ano seguinte, o club comunicoulle que non contaba con el, polo que asinou polo Pontevedra CF, para xogar inicialmente no filial, o Pontevedra B, na Primeira Autonómica. Con todo, xa esa tempada comezou a adestrar co primeiro equipo de Luisito, co que disputou os seus primeiros encontros. O seu debut co conxunto granate produciuse na primeira rolda da Copa do Rei, contra o Guijuelo. Xogou ademais sete partidos da Segunda División B co primeiro equipo, seis deles como titular. Na súa segunda tempada converteuse en titular indiscutible do primeiro equipo, co que xogou un total de 37 partidos, todos dende o inicio, e clasificouse para a disputa da promoción de ascenso. 

En xullo de 2017 asinou un contrato de tres anos co Córdoba, da Segunda División. Debutou na categoría de prata o 20 de decembro de 2017, nunha goleada por 5-0 sobre o Reus. Militou durante dous anos no club andaluz, perdendo a categoría ao remate da tempada 2018/19, ao rematar na penúltima posición. A continuación rescindiu o seu contrato e fichou polo FC Andorra, da Segunda División B. Militou dúas tempadas no club andorrano, disputando un total de 46 partidos e marcando un gol.

En 2021 regresou a Galicia e fichou polo Racing de Ferrol para disputar a tempada inaugural da nova Primeira División RFEF. Indiscutible no once inicial de Cristóbal Parralo, xogou 37 partidos, 36 deles como titular, e clasificouse para a promoción de ascenso, na que o equipo ferrolán caeu ante o Nàstic. No verán de 2022 fichou polo Lugo, volvendo así á Segunda División.

Notas
-----

1. 1 2  Ferreiro, José M. (25 de agosto de 2015). "El lateral Miguel Loureiro ficha por el Pontevedra de Luisito". *La Voz de Galicia* (en castelán). Consultado o 3 de agosto de 2022.
2. ↑  Centeno, Alexandre (20 de outubro de 2018). "Miguel Loureiro: «Siento morriña, pero volver no es una prioridad»". *La Voz de Galicia* (en castelán). Consultado o 3 de agosto de 2022.
3. ↑  "Miguel Loureiro primer fichaje del Juvenil A procedente del Bergantiños" (en castelán). 22 de xullo de 2014. Consultado o 3 de agosto de 2022.
4. ↑  "Seis fichajes y dos renovaciones para poner caras al nuevo proyecto del CCF" (en castelán). 2 de xullo de 2017. Consultado o 3 de agosto de 2022.
5. ↑  "Loureiro deja de pertenecer al Córdoba CF" (en castelán). 26 de xuño de 2019. Consultado o 3 de agosto de 2022.
6. ↑  Rodríguez, Melissa (9 de agosto de 2019). "El cercedense Miguel Loureiro ficha por el Andorra de Piqué". *La Voz de Galicia* (en castelán). Consultado o 3 de agosto de 2022.
7. ↑  Quijano, Juan (19 de xuño de 2021). "El Racing ficha a Miguel Loureiro para el puesto de lateral derecho" (en castelán). Consultado o 3 de agosto de 2022.
8. 1 2  "Miguel Loureiro, produto galego para o lateral do Lugo". *Televisión de Galicia*. 1 de agosto de 2022. Consultado o 3 de agosto de 2022.

Véxase tamén
------------

### Ligazóns externas

* Datos do xogador en LaPreferente.com *(en castelán)*.

|  |  |
| --- | --- |
| Control de autoridades | 
* Wd: Q38681528
* BDFutbol: 21263
* Soccerway: 414271
* Transfermarkt: 400104

 |